Diari Oficial de la Generalitat Valenciana


Sumari del DOGV 2922, del 04-02-1997 (1997/855750)

RESOLUCIÓ d'11 de juny de 1996, de la directora general de Qualitat Ambiental, per la qual es publica la declaración d'impacte ambiental 320/94-AIA.
----------------------------------------------------------------------------------------------------------------------------------------------------

### Dades del document

Número de DOGV
:   2922

Data del DOGV
:   04-02-1997

Secció del DOGV
:   ALTRES DISPOSICIONS

Número del document
:   1997/855750


Data del document
:   11-06-1996

Organisme emissor
:   Conselleria d'Agricultura i Medi Ambient

Tipus de document
:   Resolució

RESOLUCIÓ d'11 de juny de 1996, de la directora general de Qualitat Ambiental, per la qual es publica la declaración d'impacte ambiental 320/94-AIA.  
Vist l'expedient 320/94-AIA sobre el projecte d'«ampliació de granja porcina» a la partida Mas de Borda, del terme municipal de Xert (Castelló), el promotor del qual és el Sr. Vicente Doménech Bell.  
Vist que la documentació, formada per l'expedient municipal i el projecte d'activitat, ha sigut remesa a través de la Comissió Provincial de Qualificació d'Activitats de Castelló. En l'expedient municipal s'observen les actuacions següents:  
- Informe tècnic: «...l'emplaçament sí que està d'acord amb les ordenances municipals i els plans d'ordenació urbana».  
- Informe de Sanitat: «...a la mateixa zona o als voltants no hi ha altres activitats anàlogues que puguen produir efectes additius».  
- S'ha procedit al tràmit d'informació pública mitjançant l'anunci publicat en el Butlletí Oficial de la Província número 79, de data 30 de juny de 1994. Durant el període d'informació pública no s'hi han presentat al·legacions segons la diligència efectuada pel secretari de l'Ajuntament.  
- Compta amb autorització prèvia concedida mitjançant la Resolució de 8 de març de 1994 pel president de la Comissió Territorial d'Urbanisme de Castelló.  
Vist que la granja actual disposa de tres naus de 350, 330 y 225 metres quadrats amb una capacitat de 1.140 animals. L'ampliació consistirà en la construcció d'una quarta nau de 360 metres quadrats, amb la qual cosa la capacitat de l'explotació serà de 1.640 animals. Els porcells acabats de deslletar i amb dues setmanes de vida de mitjana, passen agrupats en ventrades a les gàbies fins assolir en aquest local d'enceball els 90-100 quilograms de pes viu.  
Vist que se li va sol·licitar al promotor que presentara l'estudi d'impacte ambiental per al conjunt de l'activitat, el contingut del qual ha de complir els requisits exigits en la legislació vigent d'impacte ambiental i insistir, especialment, en el tractament de residus i la seua posterior destinació.  
En resposta a aquest requisit, es presenta l'estudi d'impacte ambiental, en el qual s'indica que l'impacte que generarà l'ampliació consistirà en l'augment del purí produït i els olors que produeixen en la seua distribució com a adob orgànic.  
Totes les fosses, tant de recepció com d'emmagatzemament, estan impermeabilitzades. Es disposen de quatre fosses amb una capacitat total de 1.140 metres cúbics, i estimant una producció diària de 655 metres cúbics, el temps de retenció dels purins a les basses és de 194 dies.  
Les mesures correctores proposades a l'estudi és la incorporació d'un producte que disminueix l'emissió d'amoníac i evita la formació de gasos productors de pudor. Els purins són utilitzats com a adob orgànic per a la qual cosa es disposa d'una bóta amb remolc de 5.000 litres.  
Els animals morts són eliminats mitjançant calç viva en una fossa construïda per a aquesta finalitat.  
Vist que, després de la presentació de l'estudi, es va tornar a requerir al promotor que el completara en els següents punts:  
- Els purins s'han de sotmetre a un tractament que garantisca la reducció de la DBO5, sòlids en suspensió, eliminació d'agents patògens, control de pH i elements nutritius (N, P, K) de forma que resulte un producte adequat per a la seua utilització com a adob orgànic i fàcilment assimilable en sòls i cultius.  
- El tractament elegit es definirà detalladament en el funcionament, en els resultats esperats i en les característiques tècniques i constructives dels elements necessaris.  
- Justificació de la demanda de purins com a adob orgànic. Localització en un plànol parcel·lari i cartogràfic de les parcel·les tant pròpies com la d'altres agricultors on s'utilitzaran els purins.  
Vist que, atés el temps transcorregut sense la presentació de la documentació sol·licitada, li va ser reiterada la demanda d'acord amb l'article 92.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, amb l'advertència que passats tres mesos sense rebre-la, es produirà la caducitat de l'expedient.  
En resposta a aquesta sol·licitud, el promotor presenta la documentació requerida.  
Vist que s'ha procedit al tràmit d'informació pública de l'estudi d'impacte ambiental, a l'Ajuntament de Xert (Castelló) i en la Conselleria d'Agricultura i Medi Ambient, mitjançant un anunci publicat en el Diari Oficial de la Generalitat Valenciana de data 26 de gener de 1996, durant el període de 30 dies hàbils. Transcorregut aquest període, segons el certificat emés pel secretari de l'Ajuntament de Xert i pel cap del Servei de Sistemes d'Organització i Gestió de Personal de la Subsecretaria de Medi Ambient, no s'hi han presentat al·legacions.  
Vist que el promotor presenta un tractament de purins en el qual se n'accelera descomposició mitjançant l'aplicació de bacteris i enzims especialitzats. En la memòria de funcionament presentada s'indica que el procediment consta de les fases següents:  
Fase 1. Aplicació de bacteris.  
Fase 2. Separació de sòlids; funcionament i rendiment. La separació de sòlids comporta la reutilització d'aquests com a adobs naturals i s'evita la pudor gràcies a l'aportació de bacteris que redueixen el temps de compostatge pel fet de tenir un baix índex d'humitat.  
Fase 3. Decantador primari. Multiplicació de bacteris.  
En aquesta fase, als residus que vénen del separador se'ls injecta aire des del fons del tanc per a la multiplicació de bacteris anaerobis i aerobis. Des del decantador hi ha un sistema de moviment de fangs automàtic que retorna al separador els fangs sedimentats amb una massa biològica molt activa. Temps de retenció de 20 a 24 hores.  
Fase 4. Segon decantador. Mineralització: Temps de retenció en aquest decantador de 20 a 24 hores. Mentre actuen els bacteris hi haurà una capa de flotants per a la seua mineralització.  
Fase 5. Tanc de filtre biològic. En aquest filtre és on els bacteris aerobis actuen amb una aportació d'oxigen per un sistema d'aireig venture i recirculació al biofiltre. La raó del biofiltre és facilitar als bacteris un medi de formació de colònies i fer recircular l'aigua, segons calga, per a tenir sempre la quantitat d'oxigen dissolt a l'aigua. La recirculació fluctuarà segons la quantitat de purins. Com més recirculació pel filtre, més oxigen s'aporta a la massa biològica i major degradació dels purins. Temps de retenció de 20 a 24 hores.  
Fase 6. Tanc clarificador: la funció del clarificador és la sedimentació i la mineralització de les últimes partícules. D'altra banda, actua com a tanc de reserva per al rentat del filtre biològic, aquest es fa invertint el procés de circulació d'aigua. Temps de retenció de 8 a 10 hores. L'aigua que ix del clarificador està ja depurada per a ser abocada al clavegueram.  
Fase 7. Ozonització. Desinfecció de l'aigua: si no hi ha possibilitat d'abocar a depuradores municipals, es recomana una desinfecció per injecció d'ozó. Temps de retenció 2 hores. La funció de l'ozó és oxidar tots els bacteris que puguen quedar a l'aigua abans de l'abocament al pou filtrant o camp. També s'hi pot aplicar una clorada per a major desinfecció.  
Atés que de les parcel·les senyalitzades on s'utilitzarà el purí com a adob orgànic algunes presenten problemes de permeabilitat alta per porositat i per fissuració i karstificació. En aquestes superfícies convé que s'utilitze la fracció sòlida després del procés de fermentació i compostatge en les zones de permeabilitat alta per fissuració i karstificació i la fracció líquida resultant del tractament en la resta de les àrees i que es tinga major precaució en les àrees de permeabilitat alta per porositat.  
Atés que el rendiment esperat pel sistema de depuració proposat a l'estudi és, per a les set fases proposades, de 120 mil·ligrams per litre de DBO5 final partint d'una DBO5 de 80.000 mil·ligrams per litre d'entrada. Aquesta depuració es podria exigir quan no es dispose de terrenys on utilitzar el producte resultant.   
La fracció sòlida resultant de la segona fase s'ha de sotmetre a un procés de fermentació i compostatge aerobi que garantisca l'obtenció d'un producte adequat i s'evite l'aparició de pudor i d'insectes i altres elements patògens.  
El compostatge es durà a terme en una era creada a aquest efecte amb material impermeable i disposarà de fossa de recollida de possibles lixiviats.  
Atés que a fi de comprovar l'efectivitat del sistema de tractament proposat tant a escala de càrrega contaminant com valor en elements nutritius. Aquest seguiment permetrà ajustar les dosis d'adobat,  
Atés que l'explotació ha de comptar amb tancat perimetral, gual sanitari, llatzeret i altres mesures higienicosanitàries exigides en la legislació vigent,   
En la instal·lació del tancat perimetral, que encara que es tracta d'una ampliació d'activitat no en disposa, es mantindrà a una distància de més de 9 metres de l'eix del camí lo Roig en tractar-se d'una carrerada d'ample legal de 18 metres.  
Atés que s'ha de procedir a la recollida i trasllat a l'era d'assecat de tots els residus de fem existents a l'explotació.  
Atés que el projecte examinat constitueix un dels supòsits fàctics en els quals resulta preceptiva la formulació d'una declaració d'impacte ambiental, amb caràcter previ a la resolució administrativa que s'adopte per a l'aprovació definitiva de l'esmentat projecte, segons es desprén de l'article 5é de la Llei d'Impacte Ambiental i concordants del Reglament.  
Atés que en l'expedient s'han observat els tràmits previstos en el Decret 162/90, de 15 d'octubre, del Consell de la Generalitat Valenciana, pel qual s'aprova el Reglament d'Impacte Ambiental, i la Llei 2/1989, de 3 de març, de la Generalitat Valenciana i d'altres disposicions que li són aplicables.   
Atés que l'article 5é de la Llei 2/1989 estableix que correspon a l'òrgan ambiental la declaració d'impacte ambiental dels projectes als quals s'aplique aquesta llei.  
Atés que el Reglament Orgànic i Funcional de la Conselleria d'Agricultura i Medi Ambient, aprovat pel Decret 22/1996, de 5 de febrer de 1996, del Consell de la Generalitat Valenciana atribueix a la Direcció General de Qualitat Ambiental la competència per a la tramitació i formulació de la declaració d'impacte ambiental.  
Per tot això, fent ús de les facultats que tinc legalment atribuïdes, formule la següent   
Declaració d'impacte ambiental  
Primer   
Estimar acceptable, a l'únic efecte ambiental, el projecte d'ampliació de granja porquina a la partida Mas de Borda, del terme municipal de Xert (Castelló), el promotor del qual és el Sr. Vicente Doménech Bell, atenent a allò que es disposa en l'estudi d'impacte ambiental, l'annex de tractament de purins i el compliment de les condicions següents:  
1. La fracció sòlida resultant del separador de sòlids líquids se sotmetrà a un procés de compostatge en una era creada amb material impermeable i fossa de recollida de possibles lixiviats. El compostatge es realitzarà mitjançant la fermentació aeròbia a fi d'evitar l'aparició de pudor. Es controlarà la temperatura, humitat i la no aparició d'agents vectors.   
2. En les àrees amb problemes de permeabilitat per fissuració i karstificació s'utilitzarà com a adob orgànic la fracció sòlida després del període de compostatge. En la resta de superfície s'aplicarà l'adobat atenent les necessitats del cultiu.  
3. A fi de comprovar l'eficàcia del sistema proposat i conéixer el producte resultant se'n farà una anàlisi, almenys, una vegada cada sis mesos en el primer any. D'acord amb el resultat es modificarà o s'acceptarà el sistema elegit.  
4. Qualsevol modificació que es faça en el tractament de purins es comunicarà a aquesta Direcció General.  
5. Recollida i trasllat a una era d'assecat i de compostatge dels residus de fem existents a l'explotació.  
6. Creació d'un tancat perimetral, gual sanitari, llatzeret i altres mesures higienicosanitàries exigides en la legislació vigent. Atés que l'explotació confronta amb la via pecuària carrerada camí lo Roig de 18 metros d'amplària legal, la tanca es mantindrà a una distància de més de 9 metres de l'eix del camí.  
Segon  
Notificar a les persones interessades que, contra aquesta resolució, pel fet de no ser un acte que no posa fi al procediment ni produeix indefensió, no es pot interposar cap recurs, sense perjudici d'utilitzar els mitjans que en defensa del seu dret estimen pertinents.  
Tercer  
Publicar en el Diari Oficial de la Generalitat Valenciana aquesta declaració d'impacte ambiental.  
València, 11 de juny de 1996.- La directora general de Qualitat Ambiental: Gloria Arnandis Boix.